Europos socialinio fondo agentūra

|  |
| --- |
| **STUDENTŲ, ATVYKSTANČIŲ STUDIJUOTI LITUANISTINIŲ STUDIJŲ PROGRAMŲ, STIPENDIJOS FIKSUOTOJO ĮKAINIO NUSTATYMO PAGRINDIMAS** |

2016-02-18

**I. ĮVADAS**

Studentų, atvykstančių studijuoti lituanistinių studijų programų, stipendijos fiksuotojo įkainio dydžio apskaičiavimo analizė (toliau – Analizė) buvo atlikta vadovaujantis Lietuvos Respublikos Vyriausybės 1996 m. lapkričio 13 d. nutarimu Nr. 1320 „Dėl valstybinių stipendijų ir išmokų studijoms ir mokslinėms stažuotėms skyrimo“ (toliau – Nutarimas) ir nurodytuoju Nutarimu patvirtintu Valstybinių stipendijų ir išmokų skyrimo užsienio valstybių piliečių studijoms, mokslinėms stažuotėms Lietuvoje tvarkos aprašu (toliau –Aprašas). Atkreiptinas dėmesys, kad 2016 m. vasario 18 d. Analizės redakcijoje šio fiksuotojo įkainio pavadinimas buvo „Studentų, atvykstančių studijuoti lituanistinių ir (ar) baltistikos studijų programų, stipendijos fiksuotasis įkainis“.

Analizė atlikta, siekiant sumažinti administracinę naštą projektų vykdytojams, deklaruojantiems iš Europos Sąjungos struktūrinių fondų bendrai finansuojamų projektų įgyvendinimo metu patiriamas stipendijų studentams, atvykstantiems studijuoti lituanistinių studijų programų, išlaidas. Taikant fiksuotąjį dydį, pareiškėjams bus lengviau planuoti išlaidas, o projektų vykdytojams – paprasčiau atsiskaityti už projekto lėšų panaudojimą. Analizę atliko Europos socialinio fondo agentūra.

Nustatytą studentų, atvykstančių studijuoti lituanistinių studijų programų, stipendijos fiksuotąjį įkainį planuojama taikyti 2014–2020 metų Europos Sąjungos fondų investicijų veiksmų programavimo 9 prioriteto „Visuomenės švietimas ir žmogiškųjų išteklių potencialo didinimas“ 09.3.1-ESFA-V-709 priemonės „Studijų tarptautiškumo didinimas“ veiklos „Lietuvos mokslo ir studijų institucijų ir užsienio šalių lituanistikos (baltistikos) centrų bendradarbiavimas“ (toliau – Priemonė) išlaidų kompensavimui. Nustatytas fiksuotasis įkainis taip pat gali būti naudojamas kitų institucijų, administruojančių Europos Sąjungos struktūrinių fondų lėšas, panašaus pobūdžio projektų veiklose.

Atliekant analizę vadovautasi šiais apibrėžimais:

**Projektas** – iš Europos Sąjungos struktūrinių fondų lėšų bendrai finansuojamas projektas, kaip jis apibrėžtas Atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą, taisyklių (toliau – Taisyklės), patvirtintų Lietuvos Respublikos Vyriausybės 2014 m. birželio 4 d. nutarimu Nr. 528 „Dėl atsakomybės ir funkcijų paskirstymo tarp institucijų, įgyvendinant 2014–2020 metų Europos Sąjungos struktūrinių fondų investicijų veiksmų programą“, 2.27 punkte.

**Įgyvendinančioji institucija** – tarpinė institucija, atliekanti Taisyklių 9 punkte nustatytas funkcijas.

Kitos Analizėje vartojamos sąvokos atitinka Lietuvos Respublikos švietimo įstatyme ir Lietuvos Respublikos mokslo ir studijų įstatyme vartojamas sąvokas.

**II. TEISĖS AKTŲ ANALIZĖ**

Analizė atlikta vadovaujantis Nutarimu ir Aprašu (Lietuvos Respublikos Vyriausybės 2003 m. liepos 18 d. nutarimo Nr. 970 redakcija), kurių paskutinis pakeitimas patvirtintas Lietuvos Respublikos Vyriausybės 2007 m. liepos 4 d. nutarimu Nr. 699 „Dėl Lietuvos Respublikos Vyriausybės 1996 m. lapkričio 13 d. nutarimo Nr. 1320 „Dėl valstybinių stipendijų ir išmokų studijoms ir mokslinėms stažuotėms skyrimo tvarkos patvirtinimo“ pakeitimo. Nutarimas ir Aprašas reglamentuoja valstybinių stipendijų užsienio valstybių piliečių studijoms Lietuvos Respublikos mokslo ir studijų institucijose maksimalius dydžius, skyrimo ir atsiskaitymo už skirtas lėšas tvarką.

2017 m. sausio 25 d. Lietuvos Respublikos Vyriausybės nutarimu Nr. 59 „Dėl Lietuvos Respublikos Vyriausybės 1996 m. Lapkričio 13 d. nutarimo Nr. 1320 „Dėl valstybinių stipendijų ir išmokų studijoms ir mokslinėms stažuotėms skyrimo“ pripažinimo netekusiu galios“ Aprašas su visais pakeitimais ir papildymais pripažintas netekusiu galios. 2016 m. rugpjūčio 11 d. Lietuvos Respublikos švietimo ir mokslo ministro įsakymu Nr. V-690 „Dėl valstybės paramos teikimo studijoms, akademiniam mobilumui ir lituanistiniam švietimui Lietuvoje ir užsienyje (toliau – Įsakymas) patvirtintas Valstybės paramos teikimo užsieniečių ir užsienio lietuvių studijoms ir lituanistiniam švietimui Lietuvoje tvarkos aprašu (toliau – Tvarkos aprašas), kuris įsigaliojo nuo 2017 m. sausio 1 d.

Pasikeitus teisiniam reglamentavimui, Analizė atnaujinama vadovaujantis Įsakymu ir Tvarkos aprašu, kurio paskutinis pakeitimas patvirtintas Lietuvos Respublikos švietimo ir mokslo ministro 2016 m. gruodžio 21 d. įsakymu Nr. V-1142 „Dėl švietimo ir mokslo ministro 2016 m. rugpjūčio 11 d. įsakymo Nr. 690 „Dėl valstybės paramos teikimo studijoms, akademiniam mobilumui ir lituanistiniam švietimui Lietuvoje ir užsienyje“ pakeitimo“. Tvarkos aprašas reglamentuoja stipendijų ir išmokų tipus, dydžius, jų skyrimo principus užsienio šalių piliečių, taip pat užsienio lietuvių, įgijusių išsilavinimą užsienio šalių institucijose ar pagal tarptautinių organizacijų švietimo programas, studijoms, lituanistiniam švietimui Lietuvos mokslo ir studijų institucijose (toliau – Aukštosios mokyklos). Tvarkos aprašo 9.3 ir 9.4 punktuose numatyta, kad Aukštosiose mokyklose gali būti skiriamos stipendijos užsieniečių lietuvių kalbos mokymuisi pagal lituanistinio švietimo programas (toliau – Lituanistinės studijos) ir intensyviems (iki vieno mėnesio trukmės) lietuvių kalbos ir kultūros kursams ( toliau – Lietuvių kalbos ir kultūros kursai). Tvarkos aprašo 10.3 punkte nustatytas stipendijos dydis atvykstantiems į lituanistines studijas ir lietuvių kalbos ir kultūros kursus – 15 bazinių socialinių išmokų[[1]](#footnote-1) per mėnesį, t. y. 570 eurų per mėnesį. Vadovaujantis Tvarkos aprašo 101 punktu, jei skiriama ne viso mėnesio stipendija, jos dydis vienai dienai apskaičiuojamas viso mėnesio stipendijos sumą padalinus iš 30 dienų skaičiaus. Valstybės stipendijų užsieniečių studijoms Lietuvoje skyrimo sąlygos, nustatytos Tvarkos aprašo III skyriuje, susijusios su reikalavimais užsieniečiams, pretenduojantiems į stipendiją, ir neturi įtakos nustatytam stipendijos dydžiui. Tvarkos aprašo 6 punkte nustatyta, kad lėšos stipendijoms skiriamos iš Lietuvos Respublikos švietimo ir mokslo ministerijai skirtų valstybės biudžeto asignavimų. Kadangi Priemonės projektuose bus vykdomos analogiškos veiklos ir patiriamos tos pačios rūšies išlaidos, kaip ir nurodytos Tvarkos apraše, be to, bus taikomos visos Tvarkos apraše stipendijų užsieniečių lituanistiniam švietimui Lietuvoje skyrimui numatytos sąlygos, todėl Analizės metu nustatytas fiksuotasis įkainis gali būti taikomas Europos Sąjungos struktūrinių fondų finansuojamuose projektuose vadovaujantis Projektų administravimo ir finansavimo taisyklių, patvirtintų Lietuvos Respublikos finansų ministro 2014 m. spalio 8 d. įsakymu Nr. 1K-316 „Dėl Projektų administravimo ir finansavimo taisyklių patvirtinimo“ 425.2 punktu, kuris nustato, kad supaprastintai apmokamos išlaidos yra tinkamos finansuoti, jei yra nustatytos vadovaujantis Lietuvos Respublikos ar ES teisės aktuose ar kituose dokumentuose galiojančia supaprastinto išlaidų apmokėjimo schema, jeigu ji bus taikoma panašiems projektams ir panašiems projektų vykdytojams.

**III. TEISĖS AKTU NUSTATYTI FIKSUOTIEJI DYDŽIAI**

Atlikus Analizę nustatytas **studentų, atvykstančių studijuoti lituanistinių studijų programų, stipendijos fiksuotasis įkainis – 570 eurų per mėnesį asmeniui.** Nustatytas fiksuotasis įkainis bus taikomas užsieniečių, atvykstančių į lituanistines studijas ir lietuvių kalbos ir kultūros kursus, stipendijų, paskirtų nuo 2017 m. sausio 1 d., išlaidų finansavimui.

Taikant Analizėje nustatytą fiksuotąjį įkainį, taikomos visos Apraše stipendijų, atvykstantiems į lituanistines studijas ir lietuvių kalbos ir kultūros kursus, skyrimui numatytos sąlygos.

**IV. TEISĖS AKTU NUSTATYTŲ FIKSUOTŲJŲ DYDŽIŲ TAIKYMAS**

Pareiškėjas, teikdamas paraišką dėl projekto finansavimo, gali nusimatyti mažesnius įkainius. Patirtos išlaidos, taikant fiksuotąjį įkainį, yra apmokamos proporcingai studijų laikui. Jei skiriama ne viso mėnesio stipendija, jos dydis vienai dienai apskaičiuojamas viso mėnesio stipendijos sumą padalinus iš 30 dienų skaičiaus.

Projekto išlaidoms, kurios apmokamos taikant Analizėje nustatytą fiksuotojo įkainio dydį, pagrįsti projekto vykdytojas Įgyvendinančiai institucijai turi pateikti su Įgyvendinančiąja institucija suderintą pažymą, kurios formą projekto vykdytojui pateiks Įgyvendinančioji institucija sudarius projekto sutartį. Pažymoje turi būti nurodyta studento vardas ir pavardė; mokslo ir studijų institucija, iš kurios studentas atvyko studijuoti; mokslo ir studijų institucija, kurioje studentas studijuoja Lietuvoje; faktinis studento studijų laikotarpis (nurodoma pradžios ir pabaigos data), už kurį deklaruojamas stipendijos fiksuotasis įkainis; dokumento (pvz., įsakymo) dėl stipendijų skyrimo data ir numeris, studijų sutarties data ir numeris bei kita būtina informacija. Pažymą turi patvirtinti aukštosios mokyklos vadovas arba jo įgaliotas asmuo.

Analizė turėtų būti atnaujinama kiekvieną kartą, kai keičiasi Įsakymas, Tvarkos aprašas bei Lietuvos Respublikos Vyriausybės tvirtinamas bazinės socialinės išmokos dydis. Už Analizės atnaujinimą atsakinga Lietuvos Respublikos švietimo ir mokslo ministerija arba kita jos įgaliota institucija. Projektų vykdytojai pasikeitusius dydžius turi taikyti nuo atitinkamo teisės akto pakeitimo įsigaliojimo dienos.

1. Bazinės socialinės išmokos dydis 38 Eur patvirtintas Lietuvos Respublikos Vyriausybės 2014 m. rugsėjo 10 d. nutarimu Nr. 924 „Dėl bazinės socialinės išmokos dydžio patvirtinimo“ [↑](#footnote-ref-1)